รัฐจัดงบ4หมื่นล้านแจกกองทุนหมู่บ้าน
รัฐจัดงบปี 2555 วงเงิน 4 หมื่นล้านบาท เพิ่มทุนกองทุนหมู่บ้านเฟสแรก
24 ต.ค. 2554

รัฐจัดงบปี 2555 วงเงิน 4 หมื่นล้านบาท เพิ่มทุนกองทุนหมู่บ้านเฟสแรก 
นายนที ขลิบทอง ผู้อำนวยการสำนักงานกองทุนหมู่บ้านและชุมชนเมืองแห่งชาติ (สทบ.) เปิดเผยว่า รัฐบาลได้เห็นชอบแนวทางเพิ่มทุนกองทุนหมู่บ้านแห่งละ 1 ล้านบาท สำหรับกองทุนหมู่บ้าน 7.9 หมื่นแห่ง โดยแบ่งการดำเนินการเป็น 2 เฟส คือ ปีงบประมาณปี 2555 วงเงิน 4 หมื่นล้านบาท และปีงบ ประมาณปี 2556 วงเงิน 4 หมื่นล้านบาท
ทั้งนี้ การเพิ่มทุนกองทุนหมู่บ้านจะใช้เงินงบประมาณแทนการกู้เงินจากสถาบันการเงินของรัฐ เนื่องจาก พ.ร.บ.กองทุนหมู่บ้านไม่เปิดช่องให้ สทบ.กู้เงินได้ ส่วนวิธีการให้หน่วยงานอื่นๆ กู้เงินแทนได้ถูกยกเลิกไปก่อนหน้านี้
นายนที ระบุว่า แนวทางการเพิ่มทุนจะแบ่งเป็น 2 ลักษณะ คือ 1.การเพิ่มทุนให้กองทุนครั้งเดียวกองทุนละ 1 ล้านบาท และ 2.การเพิ่มทุนเป็น 2 ระยะ เช่น ปีแรก 3-5 แสนบาท ส่วนปีที่สองเพิ่มทุนให้ครบ 1 ล้านบาท โดยเงื่อนไขหลักเพิ่มทุนจะขึ้นอยู่กับความพร้อม ศักยภาพและแผนการใช้เงินของกองทุนของแต่ละกองทุนที่ต้องมีเป้าหมายชัดเจน 
อย่างไรก็ตาม จากการติดตามสถานการณ์เบื้องต้นพบว่ามีกองทุนหมู่บ้านที่ประสบภัยน้ำท่วม 3 หมื่นแห่ง ซึ่ง สทบ.อยู่ระหว่างพิจารณาแนวทางช่วยเหลือ เช่น การปลดหนี้สำหรับสมาชิกที่เสียชีวิต การพักการชำระหนี้และลดดอกเบี้ย 
นายนที ระบุ แม้รัฐบาลมีนโยบายเร่งรัดเพิ่มทุนกองทุนหมู่บ้าน เพื่อบรรเทาผลกระทบให้สมาชิกที่ประสบภัยน้ำท่วม แต่การเพิ่มทุนจะพิจารณาถึงศักยภาพของกองทุนเป็นสำคัญ และเนื่องจากสทบ.ได้รับมอบหมายให้รับผิดชอบการจัดสรรเงินในโครงการพัฒนาศักยภาพของหมู่บ้านและชุมชน (เอสเอ็มแอล) เงินเอสเอ็มแอลจะถูกส่งหมู่บ้านก่อน
“ขณะนี้ สทบ.ได้รับมอบหมายรับผิดชอบกำกับดูแลโครงการเพิ่มทุนกองทุนหมู่บ้าน และโครงการเอสเอ็มแอล” นายนที กล่าวเนื่องจากทั้งสองโครงการมีความเกี่ยวเนื่องกัน และแนวทางนี้จะทำให้การใช้เงินงบประมาณทั้งสองโครงการในแต่ละหมู่บ้านมีประสิทธิภาพ ไม่ซ้ำซ้อนและเกื้อหนุนกัน